b'\n_START_ARTICLE_\nQueen\n_START_SECTION_\nRane godine (1968.-1973.)\n_START_PARAGRAPH_\n1968. godine gitarist Brian May, student londonskog Imperial College-a i basist Tim Staffel odlu\xc4\x8duju osnovati rock sastav. May preko oglasa na fakultetu tra\xc5\xbei bubnjara koji svira u stilu Ginger Bakera iz grupe Cream i Mitch Mitchella iz The Jimi Hendrix Experience, te nakon audicije Roger Taylor, mladi student stomatologije postaje \xc4\x8dlanom sastava nazvanog "Smile". Stvarali su uglavnom pod utjecajem Jimi Hendrixa, Pink Floyda, Yesa te Genesisa, kombiniraju\xc4\x87i hard rock i progresivni rock kasnih \xc5\xa1ezdesetih. 1969. godine imali su prvo studijsko snimanje u londonskom Trident studiju gdje su snimili neke od svojih pjesmama i prvi singl. Staffel je poha\xc4\x91ao Ealling Art College s Farrokhom Bulsarom, kasnije poznatim pod imenom Freddie Mercury, te ga je upoznao sa sastavom. Kada je Staffel 1970. napustio "Smile" da bi se pridru\xc5\xbeio sastavu "Humpy Bong", sastav je prestao postojati. Bulsara nagovara Maya i Taylora da nastave, te postaje pjeva\xc4\x8d sastava \xc4\x8dije je ime promijenjeno u Queen. Novi pjeva\xc4\x8d je donio sa sobom novi imid\xc5\xbe i nove glazbene utjecaje, te je osmislio logo i vizualnu prezentaciju grupe. Sastav je nastupao po raznim klubovima u Londonu i okolici, izvode\xc4\x87i svoju vrstu hard rock glazbe s elementima tada dominantnih glazbenih pravaca poput progresivnog i glam rocka, te su brzo po\xc4\x8deli dobivati svoje prve sljedbenike i poklonike kojih je bilo sve vi\xc5\xa1e. U po\xc4\x8detku je sastav imao mnogo basista koji se nisu uklopili, ali 1971. godine uzimaju John Deacona i zapo\xc4\x8dinju rad na svom prvom albumu._NEWLINE_1973. godine nakon mnogo odga\xc4\x91anja, sastav izdaje svoj prvi album nazvan Queen. Album je bio dobro prihva\xc4\x87en od strane kriti\xc4\x8dara, no nije se dobro prodavao, kao ni njegov singl "Keep Yourself Alive" koji se nije uspio plasirati na top liste. Prvijenac je predstavio njihovu ma\xc5\xa1tovitu smjesu hard rock, te progresivnih i glam pristupa pod utjecajem heavy metala i progresivnog rocka tog vremena. Smatra se jednim od najboljih i najpodcjenjenijih debitantskih albuma hard rock \xc5\xbeanra, te utjecajnim albumom heavy metala. _NEWLINE_Drugi album Queen II izdan je 1974. i dostigao je peto mjesto na britanskim top ljestvicama albuma, dok je njegov singl "Seven Seas of Rhye" dospio na broj 10 u Velikoj Britaniji i postao prvi hit sastava. Album je njihovo naj\xc5\xbee\xc5\xa1\xc4\x87e i najmra\xc4\x8dnije ostvarenje koje sadr\xc5\xbei mnogo dugih i kompleksnih instrumentalnih pasa\xc5\xbea, a tekstovi su uglavnom fantasti\xc4\x8dnog karaktera. U ovom periodu Queen su imali turneju po Britaniji i SAD-u na kojoj su svirali kao predgrupa sastavu Mott the Hoople gdje su zamije\xc4\x87eni po svojim \xc5\xbeestokim i energi\xc4\x8dnim nastupima, te ekstravagantnim kostimima. Album je omiljeno izdanje obo\xc5\xbeavateljima sastava i prvi je u nizu od njihova tri albuma koji se navode u knjizi "1001 album koji morate \xc4\x8duti prije smrti".\n_START_SECTION_\nVrijeme probijanja (1974.-1976.)\n_START_PARAGRAPH_\nRad na tre\xc4\x87em albumu Sheer Heart Attack zapo\xc4\x8det je bez Maya zbog njegovih zdravstvenih problema, koji je svoje gitaristi\xc4\x8dke dionice snimio naknadno, te je bio snimljen i izdan krajem 1974. godine. Postao je broj dva u Velikoj Britaniji, dobro se prodavao u cijeloj Europi, a u SAD-u je dostigao platinastu nakladu. Sastav je tada prvi put do\xc5\xbeivio komercijalni uspjeh i visoku poziciju na top listama s obje strane Atlantika. Njegov prvi singl "Killer Queen" je postao prvi svjetski hit sastava, dospijev\xc5\xa1i do broja 2 u Britaniji i broja 12 u SAD-u, dok je drugi singl s albuma "Now I\'m Here" bio broj 11 na britanskoj listi singlova. Na albumu su eksperimentirali s raznim glazbenim stilovima i od tada Queen donekle napu\xc5\xa1ta progresivna nastojanja svojih prvih dvaju albuma te se vi\xc5\xa1e okre\xc4\x87u prema pjesmama jednostavnije, te ujedno prihvatljivije forme i strukture. Sheer Heart Attack se smatra prvim "klasi\xc4\x8dnim" albumom Queena na kojemu su razvili svoj prepoznatljivi stil i jednim od njihovih najboljih izdanja. I ovaj album se navodi u knjizi "1001 album koji morate \xc4\x8duti prije smrti"._NEWLINE_1975. godine sastav je oti\xc5\xa1ao na svoju prvu svjetsku turneju koja je zapo\xc4\x8dela u SAD-u. Nakon dva mjeseca provedena u Americi i dva u Europi, uputili su se u Japan gdje su do\xc5\xbeivjeli ogroman uspjeh i gdje ih je do\xc4\x8dekalo na tisu\xc4\x87e eufori\xc4\x8dnih obo\xc5\xbeavatelja s transparentima dobrodo\xc5\xa1lice. May je poslije izjavio:"Te\xc5\xa1ko nam je bilo sve to shvatiti. Kao da smo do\xc5\xa1li u neki drugi svijet". Queen \xc4\x87e se ubrzo naviknuti na taj drugi svijet. Me\xc4\x91utim, sastav je unato\xc4\x8d svim tim uspjesima bio u financijskim te\xc5\xa1ko\xc4\x87ama zbog svog ugovora s Tridentom, koji su uspje\xc5\xa1no raskinuli i promijenili menad\xc5\xbement. Ubrzo nakon toga izlazi epski singl "Bohemian Rhapsody" i \xc4\x8detvrti album A Night at the Opera. "Bohemian Rhapsody", koja je u po\xc4\x8detku izazvala podijeljene kritike, posti\xc5\xbee ogroman uspjeh i provodi punih devet tjedana na vrhu britanske top liste singlova, ru\xc5\xa1e\xc4\x87i sve prethodne rekorde. Za pjesmu je snimljen i promotivni film koji je postao prvi videospot u povijesti popularne glazbe \xc5\xa1to je tako\xc4\x91er doprinjelo njenom velikom uspjehu. Album tako\xc4\x91er postaje britanski broj jedan, dospijeva na \xc4\x8detvrto mjesto u SAD-u, gdje posti\xc5\xbee trostruku platinastu nakladu. Poput prethodnika album sadr\xc5\xbeava razli\xc4\x8dite glazbene stilove i eksperimentiranje sa zvu\xc4\x8dnom slikom i produkcijom. Ambiciozno izdanje nazvano po popularnom filmu bra\xc4\x87e Marx A Night At The Opera predstavlja vrhunac u diskografiji Queena i njihovo je najbolje studijsko ostvarenje. Album je redovito uklju\xc4\x8den u razne izbore najboljih ostvarenja rock glazbe i predstavlja remek-djelo hard rocka. Poput prethodna dva albuma i ovaj je uklju\xc4\x8den u knjigu "1001 album koji morate \xc4\x8duti prije smrti" kao tre\xc4\x87i i zadnji album Queena. Osim "Bohemian Rhapsody" sastavu su veliki uspjeh donijele i pjesme "You\'re My Best Friend", koja je izdana kao drugi singl s albuma i "Love of My Life" koja je postala koncertni favorit. Svjetska turneja albuma je trajala gotovo punih 5 mjeseci, od studenog 1975. do travnja 1976. godine, a kulminirala je slavnim koncertom u londonskom Hyde Parku pred 150 000 obo\xc5\xbeavatelja. Bila je to prekretnica u karijeri sastava i njihov definitivni ulazak u prvu ligu.\n_START_SECTION_\nDaljnji uspjeh (1976.-1979.)\n_START_PARAGRAPH_\nNakon toga krajem godine sastav objavljuje svoj peti album A Day at the Races, koji je tako\xc4\x91er dobio ime po jo\xc5\xa1 jednom filmu bra\xc4\x87e Marx. Pokazalo se da je te\xc5\xa1ko ponovno dosti\xc4\x87i kreativnu razinu kvalitete prethodnika i standarde koji su si sami postavili, pa album nije do\xc5\xbeivio uspjeh kod kritike ali jest kod publike: bio je to njihov drugi britanski broj jedan album i donio je jo\xc5\xa1 jedan megahit "Somebody to Love" koji je dospio do drugog mjesta britanske ljestvice singlova. I ovaj album je postigao platinastu nakladu u SAD-u._NEWLINE_Queen zapo\xc4\x8dinju novu tromjese\xc4\x8dnu turneju, najprije u SAD-u i Kanadi sa sastavom Thin Lizzy kao predgrupom, a zatim i jednomjese\xc4\x8dnu u Europi. Vrhunac turneje su bili koncerti u presti\xc5\xbenoj londonskoj dvorani Earls Court, kao slu\xc5\xbebeni dio ceremonijala obljetnice kraljice Elizabete. Nedugo zatim, javlja se punk pokret i mnogi glazbeni kriti\xc4\x8dari su govorili i smatrali da je sastavima poput Queena do\xc5\xa1ao kraj. Me\xc4\x91utim, grupa \xc4\x87e tek u narednim godinama koje su uslijedile dose\xc4\x87i svoj komercijalni vrhunac. _NEWLINE_1977. godine bubnjar Roger Taylor je objavio singl I Wanna Testify, koji se nije uspio probiti na top liste. Novi album News of the World izlazi krajem godine i opet posti\xc5\xbee veliki uspjeh, te postaje najuspje\xc5\xa1niji album sastava u SAD-u dotada gdje dosti\xc5\xbee \xc4\x8detverostruku platinastu nakladu. Singlovi "We Will Rock You" i "We Are the Champions" postaju njihovi najve\xc4\x87i hitovi dospijev\xc5\xa1i do broja 2 u Britaniji i broja 4 u SAD-u. Pjesme su postale bezvremenske stadionske rock himne koje se slu\xc5\xa1aju na mnogim sportskim doga\xc4\x91ajima. Prvu je napisao Brian May, a drugu Freddie Mercury. May je opisao album "kao povratak korijenima i baznom zvuku" i na njemu se sastav potpuno odmaknuo od svog progresivnog zvuka u korist jednostavnijeg rock izri\xc4\x8daja. Album se smatra "klasi\xc4\x8dnim" izdanjem Queena i hard rocka kasnih sedamdesetih, te jednim od njihovih najboljih ostvarenja. Tako\xc4\x91er album se dr\xc5\xbei kao esencijalni gitaristi\xc4\x8dki album Brian Maya. _NEWLINE_1978. godine izdaju album Jazz (britanski broj 2) koji je nastavio trend prethodnika s ne\xc5\xa1to novih glazbenih pravaca, koji je do\xc5\xbeivio podijeljene kritike. Donio je jo\xc5\xa1 \xc5\xbee\xc5\xa1\xc4\x87i zvuk od prethodnika ali je ujedno bio i njihov prvi album koji je sadr\xc5\xbeavao pop pjesme. Uspje\xc5\xa1nice s albuma su bili "Fat Bottomed Girls", "Bicycle Race" i "Don\'t Stop Me Now". Kontroverzna promocija prva dva singla i videospot za "Bicycle Race" uznemirili su brojne duhove, jer je video uradak prikazivao gole \xc5\xbeene kako voze biciklisti\xc4\x8dku utrku na Wimbledon stadionu. Zbog brojnih pritu\xc5\xbebi, spot je zabranjen a slika za singl je kasnije cenzurirana. Kontroverza se nije smirila jer je sastav na turneji za promociju albuma koja je uslijedila za vrijeme izvo\xc4\x91enja pjesme "Bicycle Race" redovito bio pra\xc4\x87en na pozornici s golim manekenkama kako voze bicikle. Uslijed naporne turneje, sastav si je tako\xc4\x91er znao dati odu\xc5\xa1ka razuzdanim zabavama, o kojima se na\xc5\xa1iroko i naveliko pisalo diljem svijeta, \xc4\x8dime su stekli reputaciju raskala\xc5\xa1enih i razuzdanih rock zvijezda. _NEWLINE_Tijekom europskog dijela turneje prva tri mjeseca 1979. godine snimljen je prvi koncertni album sastava dvostruki "Live Killers", koji se sastojao od pjesama s vi\xc5\xa1e razli\xc4\x8ditih koncerata. Album je bio vrlo uspje\xc5\xa1an dospijev\xc5\xa1i do broja tri britanske top liste i dosegnuo je dvostruku platinastu nakladu u SAD-u. Singl s njega "Love of My Life" u koncertnom akusti\xc4\x8dnom aran\xc5\xbemanu je postao broj 1 u zemljama Ju\xc5\xbene Amerike. U sklopu ove turneje sastav je nastupio i u Zagrebu, \xc5\xa1to je bilo njihovo jedino gostovanje u Hrvatskoj. Krajem godine izlazi megauspje\xc5\xa1nica "Crazy Little Thing Called Love" koja dospijeva na broj 2 u Britaniji i postaje njihov prvi Ameri\xc4\x8dki broj 1. Pjesma je bila napravljena u rockabilly stilu i imala je Elvisov prizvuk, te je brzo postala popularna diljem svijeta. Videospot za pjesmu je prvi put predstavio Mercuryja kako svira gitaru. Nakon toga sastav je napravio koncertnu mini-turneju po Britaniji nazvanu "The Crazy Tour" na kojoj su nastupali po manjim klubovima i dvoranama kao na po\xc4\x8detku karijere, a zadnji nastup bio je u londonskom Hammersmithu na Badnjak kao dio serije humanitarnih rock koncerata za ratom poharanu Kambod\xc5\xbeu. Novo desetlje\xc4\x87e je bilo na pragu, dolazili su novi glazbeni stilovi, a sastav ih je pratio.\n_START_SECTION_\nOsamdesete i novi zvuk (1980.-1984.)\n_START_PARAGRAPH_\nOsamdesete su donijele novi zvuk i imid\xc5\xbe sastava. Freddie Mercury je pustio brkove, John Deacon je ve\xc4\x87 imao kratku kosu, a Roger Taylor je dodatno skratio svoju. Jedini \xc4\x8dlan koji \xc4\x87e ostati doslijedan svome imid\xc5\xbeu i dan danas je Brian May. Na samom po\xc4\x8detku desetlje\xc4\x87a grupa izdaje singl "Save Me" koji postaje hit u Britaniji (broj 11) i Europi, te na pjesmi po prvi put koriste sintisajzer i animirane efekte u videospotu. Pola godine poslije izlazi njihov osmi studijski album The Game koji postaje i britanski i ameri\xc4\x8dki broj jedan, postav\xc5\xa1i njihovo najuspje\xc5\xa1nije izdanje. Album je bio jedini u diskografiji sastava koji je postigao takav uspjeh, te je istovremeno bio na vrhovima Billboardove rock, disco i R&B top liste, te je prodan u vi\xc5\xa1e od 4.5 milijuna primjeraka u SAD-u. Tako\xc4\x91er je donio sastavu njihovu jedinu nominaciju za presti\xc5\xbenu glazbenu nagradu Grammy u kategoriji najbolje rock pjesme za novi superhit, John Deaconovu funkom nadahnutu "Another One Bites the Dust". Pjesma je bila britanski top 10 hit, ali u SAD-u je bila na vrhovima rock, disco i R&B top lista, postav\xc5\xa1i njihov najuspje\xc5\xa1niji "crossover" singl i najve\xc4\x87i ameri\xc4\x8dki hit. Na albumu su se na\xc5\xa1li i prethodni hit-singlovi "Crazy Little Thing Called Love" i "Save Me", te "Play The Game" koja postaje britanski i europski top 20 hit. The Game je bio prvi album Queena na kojemu je kori\xc5\xa1ten sintisajzer i koji je predstavio vi\xc5\xa1e pop-rock zvuk za razliku od prethodnih izdanja; ujedno je bio i njihov prvi album koji je uklju\xc4\x8divao \xc4\x8detiri singla izdana u Britaniji i koji ih je definitivno uveo u rock mainstream. _NEWLINE_Za vrijeme turneje albuma koja je bila najve\xc4\x87a u karijeri sastava napravili su i glazbu za film Flash Gordon, koji je postao prvi visokobud\xc5\xbeetni filmski spektakl s kompletnom rock zvu\xc4\x8dnom kulisom. Istoimeni album s glazbom iz filma sastav je objavio krajem 1980. godine kao svoj slu\xc5\xbebeni studijski album i smatra se jednim od prvih takvih izdanja od rock sastava. Naslovna tema filma pjesma "Flash" je izdana kao singl i dospijela je na broj 10 britanske liste singlova. _NEWLINE_1981. godinu sastav zapo\xc4\x8dinje s koncertima po Ju\xc5\xbenoj i Srednjoj Americi, postav\xc5\xa1i prvi zapadni rock sastav koji je nastupio u tim zemljama. Turneja je uklju\xc4\x8divala koncerte po stadionima u Brazilu, Argentini, Venezueli i Meksiku, a sastav je postavio dotada\xc5\xa1nji rekord u posje\xc4\x87enosti jednoga rock koncerta na svom prvom brazilskom koncertu u Sao Paulu nastupiv\xc5\xa1i pred vi\xc5\xa1e od 130 000 posjetitelja. Pet nastupa u Argentini izazvali su kontroverze tada jer je dr\xc5\xbeavni re\xc5\xbeim bio njihov pokrovitelj i sastav je bio u audijenciji kod predsjednika (osim Taylora), u vrijeme kad je Argentina bila u me\xc4\x91unarodnoj izolaciji i napetim odnosima s Britanijom zbog Falklandskog oto\xc4\x8dja, \xc5\xa1to je kasnije rezultiralo i kratkotrajnim ratom. Nakon izbijanja sukoba sastavu je do\xc5\xbeivotno zabranjeno nastupati u Argentini od strane njihovog tada\xc5\xa1njeg re\xc5\xbeima. Krajem godine Queen su nastupili na dva koncerta u kanadskom Montrealu koji su snimljeni za prvi video koncert sastava te izdani pod nazivom We Will Rock You. U isto vrijeme sastav izdaje Greatest Hits kompilacijski album, koji je donio presjek njihovih najve\xc4\x87ih hitova u prvih deset godina postojanja. Album je odmah po izlasku postao britanski broj jedan i njihovo je najprodavanije izdanje. 2006. godine kompilacija je postala britanski najprodavaniji album u povijesti koji je prodan u vi\xc5\xa1e od 5.6 milijuna primjeraka, dok je u Americi dosegla osmerostruku platinastu nakladu. Album je u vrijeme izlaska pratilo i video izdanje koje je donijelo sve videospotove za njihove singlove u periodu od 1973. do 1981. godine nazvano "Greatest Flix", koje je postalo prvi britanski broj 1 video album ikad. 2002. godine izdano je njegovo dvd izdanje pod nazivom Greatest Video Hits 1. Svoju najuspje\xc5\xa1niju godinu u karijeri Queen su zaklju\xc4\x8dili s inovativnim singlom koji su napravili zajedno s Davidom Bowiem "Under Pressure", koji je postao njihov drugi britanski broj 1 hit. Istovremeno, bubnjar Roger Taylor je postao prvi \xc4\x8dlan sastava koji je izdao svoj samostalni album Fun In Space._NEWLINE_1982. godine sastav izdaje svoj novi studijski album Hot Space, koji je bio prekretnica u njihovoj karijeri zbog netipi\xc4\x8dnih glazbenih stilova i inovacija koje je donio, te ga kriti\xc4\x8dari i publika nisu dobro prihvatili. Nadahnuti ogromnim uspjehom megahita "Another One Bites the Dust", Queen su odlu\xc4\x8dili svoj novi album u cijelosti napraviti u funk i dance stilu, \xc5\xa1to je rezultiralo drasti\xc4\x8dnom promjenom zvuka i padom popularnosti grupe, posebno u Americi. Album je ipak dospio do broja \xc4\x8detiri u Britaniji i imao je uspje\xc5\xa1ne singlove "Body Language" i "Las Palabras De Amor". Queen su se nastojali iskupiti na masivnoj turneji koja je uslijedila u Europi, Americi i Japanu, \xc4\x8diji vrhunac je bio odli\xc4\x8dan nastup na londonskom Milton Keynes stadionu (izdan 2004. na dvd-u pod nazivom On Fire: Live At The Bowl). Ova turneja se smatra jednom od najboljih u karijeri sastava i bila je njihova zadnja turneja u SAD-u i Kanadi._NEWLINE_Nakon toga i desetogodi\xc5\xa1njeg neprekidnog rada i turneja, sastav je odlu\xc4\x8dio narednu 1983. godinu provesti slobodno, \xc5\xa1to je odmah izazvalo \xc5\xa1pekulacije o raspadu. Aktivni \xc4\x8dlanovi sastava su bili gitarist Brian May koji je gostovao na koncertima razli\xc4\x8ditih sastava, te snimio mini-album s Eddie Van Hallenom nazvan Star Fleet Project; i bubnjar Roger Taylor, koji je izdao svoj drugi samostalni album Strange Frontier._NEWLINE_Po\xc4\x8detkom 1984. godine grupa zapo\xc4\x8dinje s radom na svom novom albumu, na kojemu su se vratili zvuku s albuma prije Hot Space, kombiniraju\xc4\x87i svoje stare provjerene recepte. Bilo je to prvi puta u karijeri da je sastav pravio unaprijed odre\xc4\x91eni album i igrao na sigurno, \xc5\xa1to se u kona\xc4\x8dnici i isplatilo. Novi album The Works predstavio je povratak "\xc4\x8dvr\xc5\xa1\xc4\x87em" rock zvuku na tragu "Jazz" i "The Game", dospio je na broj dva i postao njihov najprodavaniji album u Britaniji dotad s trostrukom platinastom nakladom. Album je donio megauspje\xc5\xa1nice "Radio Ga Ga" i "I Want to Break Free" koje su postale jedne od najve\xc4\x87ih britanskih i europskih hitova sastava, te uspje\xc5\xa1nice "It\'s A Hard Life" i "Hammer to Fall". Zanimljivo je da je svaki \xc4\x8dlan sastava autor jedne od ovih uspje\xc5\xa1nih pjesama. Svaki od navedenih singlova su pratili izvrsni i ekstravagantni video uradci, koji su me\xc4\x91u najboljima koje je grupa napravila. Kontroverzni videospot za pjesmu "I Want to Break Free" u kojemu sastav parodira britansku TV sapunicu obu\xc4\x8deni u \xc5\xbeensku odje\xc4\x87u, uzbunio je mnoge i donio velike kritike, te na koncu bio i zabranjen u Americi. Iako je The Works ozna\xc4\x8dio veliki povratak sastava, te se smatra njihovim "klasi\xc4\x8dnim" i najboljim albumom iz osamdesetih, nije dobro pro\xc5\xa1ao u SAD-u poput prethodnika, \xc5\xa1to je rezultiralo prvim neodlaskom na ameri\xc4\x8dku turneju. Queen su zapo\xc4\x8deli svoju svjetsku turneju, te su nakon Britanije i Europe odr\xc5\xbeali nekoliko koncerata u Ju\xc5\xbenoafri\xc4\x8dkoj Republici, \xc5\xa1to je izazvalo velike proteste i kritike zbog politike apartheida koja je bila tada na svom vrhuncu u toj zemlji. Sastav je godinu zavr\xc5\xa1io izdavanjem znakovitog Bo\xc5\xbei\xc4\x87nog singla "Thank God it\'s Christmas".\n_START_SECTION_\nLive Aid i kasnije godine (1985.-1990.)\n_START_PARAGRAPH_\n1985. godine Queen su nastavili svoju turneju te odr\xc5\xbeali dva koncerta u Rio de Janeiru, kao nositelji na prvom "Rock in Rio" festivalu, sviraju\xc4\x87i dvije no\xc4\x87i pred 300 000 ljudi svaki nastup. Selekcija najboljih izvedbi s obadva koncerta je bila izdana na video kaseti "Queen: Live In Rio", koja je opet postala broj 1 na video top listama. U travnju je Freddie Mercury izdao svoj prvi samostalni album Mr. Bad Guy. Nakon pauze od par mjeseci, turneja je nastavljena u Australiji, Novom Zelandu i Japanu. Vrhunac turneje je bio fantasti\xc4\x8dni nastup sastava na Live Aid koncertu u Londonu, koji je ponovno vratio sastav na staze slave i privukao mno\xc5\xa1tvo novih poklonika. 20-minutni nastup na kojemu su izveli neke od svojih najpoznatijih skladbi se smatra koncertnim vrhuncem Queena i jednom od najboljih koncertnih izvedbi ikad. Iskustvo nastupa na Live Aid humanitarnom koncertu ih je nadahnulo da prvi put sva \xc4\x8detvorica naprave zajedno pjesmu, a rezultat je bio hit singl "One Vision", jedna od njihovih najboljih rock himni. Isto tako krajem godine izdali su sve svoje dotada izdane albume u box setu The Complete Works, uklju\xc4\x8duju\xc4\x87i i album "B" strana singlova koji nisu bili objavljeni na albumima._NEWLINE_Po\xc4\x8detkom sljede\xc4\x87e 1986. godine sastav je izdao svoj novi album A Kind Of Magic, koji se uglavnom sastojao od pjesama napravljenih za film Highlander. Album je bio vrlo uspje\xc5\xa1an, postav\xc5\xa1i britanski broj jedan i dosegnuv\xc5\xa1i \xc4\x8detverostruku platinastu nakladu u U.K. Nastavio je trend prethodnika, kombiniraju\xc4\x87i pop-rock i hard rock. Naslovna pjesma albuma i tema iz filma "A Kind Of Magic" je bila jo\xc5\xa1 jedan britanski i europski megahit za sastav, a uspje\xc5\xa1ni singlovi su bili i "Friends Will be Friends" te sjajna "Who Wants to Live Forever". Sredinom 1986. godine uslijedila je i njihova dvomjese\xc4\x8dna europska stadionska turneja, nazvana "Magic Tour", koja je bila i njihova posljednja turneja. Vrhunci ove grandiozne turneje koja je oborila sve dotada\xc5\xa1nje rekorde posje\xc4\x87enosti su bili nastupi na Wembley stadionu u Londonu, koji su kasnije izdani na dvostrukom cd-u i dvd-u kao Live At Wembley 86. Zadnji koncert turneje i karijere Queen su odsvirali u Knebworth Parku pred 120 000 obo\xc5\xbeavatelja. Krajem godine izdan je koncertni album Live Magic koji je donio vrhunce s tri najbolja koncerta na turneji, kao i video kaseta "Queen: Live In Budapest" s nastupa na Nep stadionu u Budimpe\xc5\xa1ti (prvi stadionski rock koncert u biv\xc5\xa1em "Isto\xc4\x8dnom bloku"). _NEWLINE_1987. godina je bila jo\xc5\xa1 jedna godina odmora za sastav, \xc4\x8diji \xc4\x8dlanovi su se posvetili samostalnim projektima i sre\xc4\x91ivanju privatnih \xc5\xbeivota. Sumnje o zdravstvenom stanju pjeva\xc4\x8da Mercuryja koji je neprestano vodio iznimno raskala\xc5\xa1en \xc5\xbeivot potvrdile su se opravdanima. Pjeva\xc4\x8d se testirao na AIDS i rezultati su na\xc5\xbealost bili pozitivni. Povukao se u svoj dom u Garden Lodge-u u Londonu i odgodio sve aktivnosti vezane za sastav. Za bolest je znalo samo dvoje, troje njemu najbli\xc5\xbeih ljudi. Ista godina je me\xc4\x91utim donijela njegov drugi samostalni projekt: s opernom pjeva\xc4\x8dicom Montserrat Caball\xc3\xa9 snimio je album Barcelona. Roger Taylor je osnovao novi sastav The Cross, jer nije mogao izdr\xc5\xbeati bez sviranja i turneja, dok je May gostovao na koncertima raznih izvo\xc4\x91a\xc4\x8da, te je po\xc4\x8deo pripremati svoj prvi samostalni album._NEWLINE_1988. godine nakon dugogodi\xc5\xa1njih bra\xc4\x8dnih problema razveli su se i May i Taylor, te napokon javno po\xc4\x8deli izlaziti sa svojim novim djevojkama, o \xc4\x8demu je, kao i o Mercuryjevom zdravlju naveliko pisao britanski tisak. Iste godine Taylorov sastav The Cross izdaje svoj album Showe It i kre\xc4\x87e na europsku turneju. Tijekom londonskih koncerata gostovali su i preostali \xc4\x8dlanovi Queena, \xc5\xa1to ih je opet zbli\xc5\xbeilo i nagnalo da zapo\xc4\x8dnu rad na svom novom albumu._NEWLINE_Nakon dvije godine pauze i niza privatnih problema 1989. godine sastav se ponovno okupio i izdao svoj trinaesti studijski album nazvan The Miracle, koji odmah postaje britanski broj jedan. Na albumu po prvi puta u karijeri zajedno sura\xc4\x91uju na pjesmama, koje su potpisane imenom sastava. Glazbeno, album je nastavio trend prethodna dva, s ne\xc5\xa1to "tvr\xc4\x91im" zvukom i dao je prve naznake povratka sastava svom prvotnom zvuku iz sedamdesetih. Bio je prvi album Queena s kojega je izdano pet singlova u Britaniji i Europi; osim megauspje\xc5\xa1nog hard rock anthema "I Want It All" (britanski broj 3 i prvi US top 40 hit nakon punih pet godina), uspje\xc5\xa1nice su bile i "Breakthru", "The Invisible Man" i naslovna skladba "The Miracle". Ovaj album je tako\xc4\x91er postao njihov prvi album koji ne\xc4\x87e biti promoviran u\xc5\xbeivo. Sastav je znao da ne\xc5\xa1to nije u redu s Freddijevim zdravljem, ali nisu znali \xc5\xa1to. Bili su vrlo razo\xc4\x8darani neodlaskom na turneju i \xc5\xa1to tako malo rade, ali Mercury je uporno tvrdio da je s njime sve u redu i odbijao odlazak na turneju. Krajem godine Queen su progla\xc5\xa1eni najboljim britanskim rock sastavom osamdesetih i dobili su priznanje za izniman doprinos britanskoj glazbi.\n_START_SECTION_\nMercuryjeva smrt i devedesete (1990.-2000.)\n_START_PARAGRAPH_\nSredinom 1990. godine na Mercuryjevo uporno inzistiranje sastav se okuplja u svom studiju u Montreuxu u \xc5\xa0vicarskoj i po\xc4\x8dinje rad na novim pjesmama. Tada se ve\xc4\x87 uo\xc4\x8dava lo\xc5\xa1e fizi\xc4\x8dko stanje pjeva\xc4\x8da koje vi\xc5\xa1e nije bilo mogu\xc4\x87e sakrivati, te se Mercury napokon otvara ostatku sastava i govori o svom zdravstvenom stanju. Nakon prvotnog \xc5\xa1oka zapo\xc4\x8dinje snimanje novoga albuma na koji \xc4\x87e se itekako odraziti trenutno stanje u sastavu i bolest Mercuryja. Album nazvan Innuendo izlazi po\xc4\x8detkom 1991. godine i ponovno postaje britanski broj jedan, te je hvaljen od kritike i publike kao najbolje izdanje sastava u zadnje vrijeme. Albumu je prethodio istoimeni \xc5\xa1est i pol minutni singl koji postaje njihov tre\xc4\x87i britanski broj 1 hit; \xc5\xbeestoka, mra\xc4\x8dna i progresivna pjesma na kojoj je gostovao gitarist Steve Howe. Stilski, album je povratak sastava svojim korijenima i ranim danima, s manjim naglaskom na pop-rock, a ve\xc4\x87im na hard rock i progresivnost skladbi. Ostali uspje\xc5\xa1ni singlovi su bili psihodeli\xc4\x8dna "I\'m Going Slightly Mad", heavy metal broj "Headlong", te fenomenalna "The Show Must Go On". Svjesni da je Freddieju ostalo jo\xc5\xa1 nekoliko mjeseci \xc5\xbeivota, sastav odlu\xc4\x8duje napraviti jo\xc5\xa1 nekoliko pjesama, od kojih su neke snimljene i kasnije objavljene na posthumnom albumu Made in Heaven 1995. godine. Nepunih mjesec dana prije Mercuryjeve smrti sastav objavljuje svoj drugi kompilacijski album Greatest Hits II, koji isto dospijeva na broj 1 britanske liste i donosi presjek najve\xc4\x87ih hitova sastava iz osamdesetih i s albuma Innuendo. Kompilacija je u me\xc4\x91uvremenu postala jedan od najprodavanijih britanskih albuma ikad. 23. studenog 1991. Freddie Mercury napokon daje izjavu za tisak i medije u kojoj navodi da boluje od AIDS-a, a umire od upale plu\xc4\x87a izazvane AIDS-om dan poslije i njegova smrt zna\xc4\x8dila je i kraj Queena._NEWLINE_Nakon toga preostali \xc4\x8dlanovi sastava su odlu\xc4\x8dili ponovno izdati njihov najpoznatiji singl "Bohemian Rhapsody" zajedno s opro\xc5\xa1tajnom pjesmom Mercuryja s albuma Innuendo "These Are the Days of Our Lives" kao dvostruki singl koji je postao jo\xc5\xa1 jedan britanski bo\xc5\xbei\xc4\x87ni broj 1 hit. Pola godine poslije toga, nakon raznih nagrada i priznanja, May, Taylor i Deacon su u \xc4\x8dast svom pjeva\xc4\x8du i frontmanu odlu\xc4\x8dili organizirati koncert pod nazivom Freddie Mercury Tribute Concert u travnju 1992. na londonskom stadionu Wembley. Bili su pozvani mnogi glazbenici prijatelji sastava koji su zajedno s preostalom trojicom \xc4\x8dlanova Queena izveli pjesme iz kataloga sastava i cijeli koncert je bio veliki spektakl. Sva zarada od ulaznica i\xc5\xa1la je u dobrotvorne svrhe, u organizaciju za borbu protiv AIDS-a Mercury Phoenix Trust. Koncert je u\xc5\xa1ao u Guinnessovu knjigu rekorda kao najve\xc4\x87i dobrotvorni rock koncert  i smatra se jednim od najve\xc4\x87ih koncerata ikad odr\xc5\xbeanim. Brian May se posvetio samostalnoj karijeri i napokon izdao svoj prvi samostalni album, hvaljeni i uspje\xc5\xa1ni Back To The Light, te je oformio svoj vlastiti sastav i krenuo na turneju. 1993. godine izdao je i koncertni album s turneje Live At Brixton Academy. Roger Taylor je raspustio svoj sastav i 1994. godine izdao svoj tre\xc4\x87i samostalni album Happiness?, s kojim je isto postigao uspjeh i krenuo na europsku turneju. Tre\xc4\x87i \xc4\x8dlan sastava, John Deacon, se odlu\xc4\x8dio za mirovinu. 1995. godine Queen je dovr\xc5\xa1io album, zapo\xc4\x8det jo\xc5\xa1 1991. kojega su simboli\xc4\x8dno nazvali Made in Heaven, po istoimenoj pjesmi Freddija Mercuryja i koji je postao britanski broj jedan odmah po izlasku. Na njemu su se osim nekoliko pjesama nastalih za vrijeme snimanja albuma Innuendo, na\xc5\xa1le jo\xc5\xa1 i nove verzije pjesama s nekih samostalnih albuma \xc4\x8dlanova sastava, poput Freddijeve "Made in Heaven" i "I Was Born To Love You", Rogerova "Heaven For Everyone", koju je bio snimio za The Cross, te Brianova "Too Much Love Will Kill You". Bio je to i posljednji album kojeg je sastav Queen pod tim imenom snimio. Brian May ponovno se vratio samostalnoj karijeri, isto kao i Roger Taylor. Obojica su 1998. godine izdali samostalne albume, ali nisu ponovili uspjeh svojih prethodnih izdanja. U me\xc4\x91uvremenu sastav se jo\xc5\xa1 jednom okupio kako bi snimili pjesmu "No One But You (Only The Good Die Young)", posve\xc4\x87enu svom preminulom pjeva\xc4\x8du, koju je napisao Brian May i koju su objavili na kompilaciji svojih rockerskih hitova i standarda Queen Rocks. Tako\xc4\x91er, nastupili su jedanput i u\xc5\xbeivo u Parizu 1997. godine, s Eltonom Johnom i izveli pjesmu "The Show Must Go On". Spomenuti nastup je bio i posljednji za Johna Deacona, koji se vratio svom mirnom i povu\xc4\x8denom \xc5\xbeivotu. Izvedba pjesme se na\xc5\xa1la na kompilaciji Greatest Hits III iz 1999. godine, zajedno s drugim pjesmama izvedenim s drugim izvo\xc4\x91a\xc4\x8dima, manjim hitovima sastava iz osamdesetih, te samostalnim hitovima \xc4\x8dlanova Queena.\n_START_SECTION_\n\xc4\x8clanovi\n_START_PARAGRAPH_\nFreddie Mercury (1946.-1991.) - vokal, klavir i klavijature - najpoznatiji je kao glavni vokalist i frontman sastava; napisao je ve\xc4\x87inu pjesama koje se mogu na\xc4\x87i na njihovom Greatest Hits albumu. Snimio je i nekoliko samostalnih albuma: Mr. Bad Guy te Barcelona s opernom pjeva\xc4\x8dicom Montserrat Caball\xc3\xa9._NEWLINE_Brian May CBE (1947.) - gitara, pozadinski vokal, klavir i klavijature - glavni gitarist sastava; zajedno s bubnjarom Rogerom Taylorom, bio je \xc4\x8dlan sastava Smile koji je vremenom postao Queen; kao dje\xc4\x8dak je napravio Red Special, gitaru na kojoj i dan danas svira; uz Mercuryja glavni tekstopisac i skladatelj sastava. Snimio je i samostalne albume Back to the Light i Another World._NEWLINE_John Deacon (1951.) - bas, ritam gitara i klavijature - svirao je bas i jedina je osoba koja nikada nije pjevala ni na jednom Queen albumu; posljednji se pridru\xc5\xbeio grupi 1971; napisao je najmanje pjesama od svih u grupi, ali je napisao neke od najve\xc4\x87ih hitova grupe kao \xc5\xa1to su: Another One Bites the Dust, You\'re My Best Friend i I Want to Break Free._NEWLINE_Roger Taylor (1949.) - bubnjevi, pozadinski vokal i klavijature - bubnjar sastava, u sedamdesetima je pjevao glavni vokal na pjesmama koje je on napisao i skladao; autor "klasi\xc4\x8dnih" skladbi sastava poput I\'m in Love With My Car, Sheer Heart Attack, Radio Ga Ga i A Kind of Magic. Snimio je najvi\xc5\xa1e samostalnih albuma od svih \xc4\x8dlanova sastava, ukupno \xc4\x8detiri albuma.'